b'\n_START_ARTICLE_\nSoulmusikk\n_START_PARAGRAPH_\nSoulmusikk (soul er engelsk for \xc2\xabsjel\xc2\xbb) er en popul\xc3\xa6r musikksjanger som har sin opprinnelse i USA p\xc3\xa5 slutten av 1950- og begynnelsen av 1960-tallet. Det kombinerer elementer av afroamerikansk gospel, rhythm & blues og jazz. Soulmusikk ble popul\xc3\xa6rt for b\xc3\xa5de \xc3\xa5 danse til som \xc3\xa5 h\xc3\xb8re p\xc3\xa5 i USA og hvor s\xc3\xa6rskilte plateselskap som Motown, Atlantic og Stax ogs\xc3\xa5 hadde innflytelse p\xc3\xa5 borgerrettsbevegelsen i USA (1955-1968). Soul ble deretter popul\xc3\xa6rt over resten av verden og p\xc3\xa5virket direkte rockemusikken og musikken i Afrika.\n_START_SECTION_\nAfroamerikansk bevissthet\n_START_PARAGRAPH_\nI henhold til Rock and Roll Hall of Fame er soul \xc2\xabmusikk som oppsto fra den svarte erfaringen i Amerika gjennom transmutasjonen av gospel og rhythm & blues inn i en form for funky, sekul\xc3\xa6r bekreftelse.\xc2\xbb Fengende rytmer, framhevet ved h\xc3\xa5ndklapping og spontane kroppsbevegelser, er viktige trekk i soulmusikken. Andre vesenstrekk er call and response, \xc2\xabanrop og svar\xc2\xbb, mellom solist og kor, og en s\xc3\xa6rlig spent vokallyd. Stilen benytter tidvis improvisasjon, spinn (snurre rundt) og tilleggslyder. Soulmusikk reflekterer afroamerikansk identitet og understreker viktigheten av en afroamerikansk kultur. Den nyoppdagede afroamerikanske bevisstheten p\xc3\xa5 begynnelsen av 1960-tallet f\xc3\xb8rte til ny musikk som fremmet stolthet framfor skam av \xc3\xa5 v\xc3\xa6re svart._NEWLINE_Rhythm & blues, et begrep skapt av Jerry Wexler hadde sine r\xc3\xb8tter allerede p\xc3\xa5 1940-tallet hos sm\xc3\xa5 musikkgrupper, ofte med bruk av saksofon, som bygde p\xc3\xa5 blues-tradisjonen. Soulmusikk utmerker seg ved \xc3\xa5 bruke elementer fra gospel, st\xc3\xb8rre bruk av sang, og gjerne ikke-religi\xc3\xb8se temaer. Soulmusikken dominerte de amerikanske musikklistene for R&B p\xc3\xa5 1960-tallet, og mange innspillinger krysset over til poplistene i USA, Storbritannia og andre steder. Ved 1968 hadde soulmusikken som en sjanger begynt splittes opp. En del soulmusikere utviklet funkmusikk, mens andre utviklet en glattere, mer sofistikert og i en del tilfeller en mer politisk bevisst musikk. Ved begynnelsen av 1970-tallet hadde soulmusikken blitt p\xc3\xa5virket av psykedelisk rock og andre sjangre. I USA kom utviklingen av neo soul (\xc2\xabny-soul\xc2\xbb) i tiden rundt 1994. Det er ogs\xc3\xa5 flere andre undersjangre og avleggere av soulmusikk._NEWLINE_Den fremste undersjangeren av soulmusikk er Detroit-stilen (Motown), en rytmisk musikk sterkt p\xc3\xa5virket av gospel; deep soul og southern soul, en drivende og energisk soul-stil som kombinerer R&B med gospel fra s\xc3\xb8rstatene; Memphis-soul, en flimrende, trykkende stil; New Orleans-soul, som kom ut fra R&B; Chicago-soul, en lys gospelp\xc3\xa5virket lyd; Philadelphia-soul, en frodig orkestrert lyd med doo-wop-inspirerte vokaler; psykedelisk soul, en blanding av psykedelisk rock og soulmusikk; foruten ogs\xc3\xa5 kategorier som blue-eyed soul (eller \xc2\xabplastikk soul\xc2\xbb, som David Bowie kalte det), en soulmusikk ut\xc3\xb8vet av hvite musikere; britisk soul, en sjelden form for soulmusikk spilt av DJ-er ved nattklubber i nordlige England.'